-Այո, իրականում կան տարբեր մոտեցումներ և դրանց հիմնավորումներ: Անձամբ ավելի հակված եմ, որ «Հանրապետականը» մասնակցի առաջիկա արտահերթ ընտրություններին՝ որպես ծանրակշիռ կենսագրություն, քաղաքական մեծ փորձ ու ինստիտուցիոնալ հիշողություն ունեցող քաղաքական ուժ: Իհարկե, խորապես գիտակցում ենք նաև, որ հասարակության մեջ ՀՀԿ-ի նկատմամբ կան արդարացի և անարդարացի քննադատական, որոշ շրջանակներում նաև անհանդուրժողական մոտեցումներ: Սակայն հասարակությունը միատարր չէ, իսկ «Հանրապետականն» էլ ասելիք ու անելիք ունեցող քաղաքական ուժ է: Այն չի կարող իր գործունեությունը դադարեցնել կամ կասեցնել կես ճանապարհին, երբ առկա են բազմաթիվ նոր ի հայտ եկող և դեռևս հնուց մնացած ու լուծումներ չստացած հիմնախնդիրներ: Մասնավորապես, ղարաբաղյան հիմնախնդիրն ու պետության անվտանգության ապահովման անհրաժեշտությունները: Նոր իրավիճակներում, կարծում եմ, ՀՀԿ-ն մեծ օգտակարություն կունենա Ազգային ժողովում՝ ցանկացած կարգավիճակով: Իհարկե, մեզ համար հեշտ չի լինելու էյֆորիկ միջավայրում արդյունավետ երկխոսություն ունենալ հասարակության լայն խավերի հետ, բայց կարծում եմ՝ պետք է փորձենք հաղթահարել նաև չհասկացվածության պատը: